# Webinar 9. juni 2021 – Alternativer til vergemål

På webinaret om alternativer til vergemål ble det sendt inn skriftlige spørsmål som det ikke ble tid til å svare på underveis. Under finner du svar på de spørsmålene som ikke ble besvart muntlig.

1. **Har dere erfaringer med om fremtidsfullmakt aksepteres av for eksempel banker?**

Så fremt fremtidsfullmakten er gyldig opprettet, så kan den i utgangspunktet benyttes uten vår involvering. Vi er imidlertid kjent med at flere instanser ikke vil akseptere bruken av fremtidsfullmakten, før vi har stadfestet ikrafttredelsen av denne. Selv om det ikke er et krav om stadfesting etter vergemålsloven, så beror dette på bankens interne rutiner. Det vil derfor være varierende fra bank til bank hvorvidt de vil akseptere bruken av en fremtidsfullmakt uten at vi har stadfestet ikrafttredelsen av denne. Dersom vi har stadfestet ikrafttredelsen, så er vår erfaring at fremtidsfullmakten i de fleste tilfeller aksepteres av tredjepersoner, så fremt det tydelig fremgår av fremtidsfullmakten at fullmektigen har fullmakt til å foreta gitte disposisjoner på vegne av fullmaktsgiver, for eksempel som betaling av regninger.

1. **Hva skjer hvis det er motstridende ønsker i fremtidsfullmakt og testament? For eksempel en eiendom blir overført nær venn i fremtidsfullmakten, men i testamentet så står det at det skal overføres for eksempel datter?**

Et testament er en dødsdisposisjon, altså det er en nedtegnelse for testators ønsker etter dødsfall. Testamentet vil derfor ikke få virkning før etter testators dødsfall. En fremtidsfullmakt kan være en livsdisposisjon, altså et dokument som kan regulere gaver, salg eller andre rettslige disposisjoner over formuesgoder som er ment å bli gjennomført når fullmaktsgiver er i live.

Dersom det er motstridende ønsker i testament og fremtidsfullmakt, vil det være avgjørende å ta stilling til om disposisjonen regnes som en døds- eller livsdisposisjon. For at en rettslig disposisjon over et formuesgode skal stå seg som en livsdisposisjon – det vil si at den ikke strider mot arvelovens regler om pliktdelsarv og reglene om testaments form – må den være ment å skulle oppfylles før personens død.

Det innebærer at dersom disposisjonen, for eksempel et salg av eiendom i en fremtidsfullmakt, regnes som en livsdisposisjon, så vil denne i utgangspunktet gå fremfor nedtegnelser i testament.

1. **Hva skjer hvis et av vitnene dør?**

Dersom et vitne dør etter fremtidsfullmaktens opprettelse, så vil det ikke påvirke fremtidsfullmaktens gyldighet. Kravet er at de to vitnene på være til stede og underskrive når fremtidsfullmakten opprettes. Dersom det blir aktuelt å innhente vitneuttalelser når vi har mottatt en søknad om stadfesting av ikrafttredelsen av fremtidsfullmakt, for å undersøke om fullmaktsgiver var i stand til å forstå hva det innebar å opprette en fremtidsfullmakt, så vil det naturlignok medføre at vi kun mottar uttalelse fra gjenlevende vitne.

1. **Fremtidsfullmakt - hvor konkret må eiendommen presiseres for at kartverket skal godta salg/overdragelse? Holder det for eksempel å si at fritidseiendom i xx kommune, boligen i XX kan selges. Eller må det være konkret adresse, eventuelt gårds og bruksnr?**

Etter Statens Kartverks retningslinjer, så må eiendommen «identifiseres». De har presisert dette med at fast eiendom bør identifiseres med kommunenummer, gårdsnummer, bruksnummer og eventuelt festenummer og/eller seksjonsnummer. Ved borettslagsandel, så bør andelen identifiseres med borettslagets organisasjonsnummer og andelsnummer. Borettslagets eiendom (gårds- og bruksnummer) er ikke riktig identifikasjon for en borettlagsandel. Vi er kjent med at flere identifiserer eiendommen kun med adresse, og dette bruker å gå greit, men vi anbefaler å følge Statens Kartverks retningslinjer, da det også er de som står for tinglysningen.

1. **Kan fullmektig i fremtidsfullmakt endre testamente?**

Nei, det er kun testator selv som kan tilbakekalle eller endre testamente.

1. **Kommer ektefelle/samboer før barn hvis barn er oppgitt som nærmeste pårørende av bruker/pasienten selv? For eksempel i fremtidsfullmakt? eller andre rettigheter pårørende har?**

I fremtidsfullmakten kan fullmaktsgiver selv bestemme hvem som skal regnes som nærmeste pårørende, men det må fremgå tydelig av fullmakten. Den som utpekes vil da få rettigheter som en nærstående etter helselovgivningen. Fullmektigen kan imidlertid ikke gis rettigheter som vedkommende ikke ville hatt som nærstående på dette området. Det innebærer at barn kan utpekes som nærmeste pårørende i fremtidsfullmakten, og på den måten gå foran ektefelle/samboer.

1. **I forbindelse med koronasertifikat utstedt på**[**helsenorge.no**](http://helsenorge.no/)**i disse dager kreves sikkerhetsnivå 4. Kan sertifikatet bli tilsendt på en eller annen måte? Jeg har vært i kontakt med Helsenorge som de ikke hadde system for dette, ei heller FHI. Flere av mine vergehavere ønsker å få dette "printet" ut. av naturlige årsaker. Forslag?**

Vi har lagt ut en kort nyhetssak om dette spørsmålet.

Det jobbes med en ikke-digital løsning. Det er fullmaktløsninger på HelseNorge, men det er for nærmeste pårørende og ikke for verger.

1. **Jeg opplevde at ved frivillig forvaltning i NAV, har ikke NAV mulighet å gi utskrift hva blir det trukket for. Man får bare et beløp og det er veldig uklart hvor mye som er trukket. Blir det bedre etter hvert?**

Bruker skal ha mulighet til å vite hva som betales av Nav-kontoret. Frivillig forvaltning er en avtale mellom to parter, der vedkommende får hjelp til å administrativt økonomien sin basert på et avtalt budsjett. Vi anbefaler å bruke veilederen Arbeids- og velferdsdirektoratet har laget om frivillig forvaltning.

1. **Kan vergemål kombineres med frivillig forvaltning i NAV?**

Ja. Det er ingenting i regelverket som sier det ikke kan kombineres.

1. **Hva skjer hvis vergemålet blir opphevet, blir det automatisk offentlig forvaltning?**

Dersom vergemålet blir opphevet er det ingen automatikk i at det kommer på plass en annen løsning. Det er opp til personen selv og tjenestene som kan tilby hjelp.

Forvaltning krever enten avtale (frivillig forvaltning) eller et vedtak fra Nav Forvaltning (tvungen forvaltning for folketrygdytelser). Det er dermed ingen automatikk i at en person som får opphevet vergemål kan få forvaltning.

1. **Person med demens og psykisk lidelse. Har mistet retten til å kjøre bil. Har nylig fått oppnevnt verge. Jeg kontaktet politiet for å spørre hva vi gjør med bilen siden personen "flytter på den"- og de sa at vergen "bare kunne selge bilen". Vergen er helt ikke enig.**

Vergen star ikke fritt til å avhende løsøregjenstander, herunder også bil, på vegne av vergehaver. Etter vergemålsloven § 39 bokstav i, må vergen søke om Statsforvalterens samtykke til å avhende løsøre hvor dette er av større verdi, er av usedvanlig karakter eller for øvrig kan sies å være av en spesiell interesse for den som er under vergemål, eller dennes nærmeste familie. Dersom vergen er usikker på om løsøregjenstanden faller inn under nevnte alternativer, bør vergen rådføre seg med oss på forhånd, jf. § 47.

1. **Det viser seg ved flere tilfeller at brukere med bistand fra NAV har større behov enn hva mandatet til NAV omfatter, dette gjelder også økonomiske rådgivere i NAV. Det er ikke hensiktsmessig at veiledere i NAV skal benytte masse tid på en oppfølging som går langt utover mandatet. Dette omfatter økonomisk rådgivning på tyngre nivå, frivillig og/eller tvungen forvaltning. kan bruker være aktuell for vergemål?**

I den grad det er mulig bør behovet avklares før man inngår en avtale om frivillig forvaltning, Det er behovet på tidspunktet det vurderes som er avgjørende for hvilken ordning som er best tilpasset. Blir behovet ivaretatt av forvaltning, er ikke vilkåret om behov oppfylt for et vergemål.

1. **Frivillig forvaltning. Her må vi følge byrådets fellesskriv.**

Frivillig forvaltning er ingen lovpålagt tjeneste. Kommunen kan dermed lage egne regler om frivillig forvaltning som sikrer likhet for hvordan kommunen bistår innbyggere som trenger en frivillig forvaltningsavtale. Vi viser til veilederen Arbeids- og velferdsdirektoratet har laget om frivillig forvaltning dersom kommunen skal lage egne rutiner.

1. **Er det mulig å få tilbake ordningen hasteverge?**

Jeg er ikke kjent med hva dette betyr. Er det behov for å få en verge på plass raskt må vergemålsavdelingen kontaktes med en anmodning om rask behandling av saken

1. **Mange mennesker blir kasteball i systemet, og ingen kan/ønsker å hjelpe dem. Hvem skal/kan førstelinjetjenesten kontakte for å få hjelp på plass.**

Tenker du at vergemål kan være en løsning for en person, og du har meldeplikt, se § 57, kan du sende melding om behov for vergemål til Statsforvalteren.

*§ 57.Meldeplikt for institusjoner og andre*

*Må det antas at det er behov for vergemål for en person som er innlagt i institusjon, skal institusjonen melde fra til statsforvalteren. Meldeplikten gjelder også ansvarlig for kommunens sosialtjeneste og kommunens helse- og omsorgstjeneste utenfor institusjon. Meldingen skal begrunnes.*

1. **Vi har et barn (18 år) med nedsatt funksjon, men hen er samtykkekompetent. Vi har vurdert vergemål i forbindelse med omsorgsbolig og nå mottakelse av uføretrygd. Men etter denne forelesningen virker det som om det holder med alminnelig fullmakt for å kunne bistå hen i personlig økonomi?**

En alminnelig fullmakt kan være dekkende i dette tilfellet, og ved at hen eksempelvis gir deg disposisjonsrett i nettbanken til å bistå med å betale regninger. På samme måte som legalfullmakten (vergemålsloven § 94), så vil det også ved alminnelige fullmakter være varierende hvordan dette aksepteres i praksis, men det er verd å forsøke det som et mindre tiltak. Du opplyser at hen er samtykkekompetent, og vi presiserer at dette også er et krav ved bruk av alminnelige fullmakter. Fullmaktsgiver må være i stand til å forstå hva det innebærer å utstede en slik fullmakt.

1. **Når vi ser på Nav at bruker vil ha behov for bistand til å styre økonomien over tid. mange år. Der vi ser at brukers livssituasjon ikke endrer seg. Eks psykisk sykdom og /eller rus. Kan det da være hensiktsmessig med verge i stedet.?**

Ja, det kan være en god løsning med verge i slike tilfeller, men det forutsetter at vilkårene om diagnose, årsakssammenheng, og behov er oppfylt, og personen må samtykke for at det skal kunne opprettes vergemål. Har personen allerede et fungerende tilbud er ikke behovskravet oppfylt.

Frivillig forvaltning skal være en avtale der partene i fellesskap avtaler hva som skal gjøres. Kommunen må vurdere hva som skal tilbys av bistand for at innbyggeren klarer å leve et godt liv. Et alternativ kan være å søke om verge.

1. **Hei. Jeg jobber som gjeldsrådgiver. Hvilken opplæring får vergene i forhold til taushetsplikt? Vi opplever at vergene sender mye sensitiv informasjon over e post, også vedlegg og dokumentasjon. Vergene ønsker også at vi "saksbehandler pr e post." Vi opplyser om sikker edialog og andre måter å sende sensitive opplysninger, men da oppleves vi som vanskelige.**

Opplæring i regler om taushetsplikt inngår i vergeopplæringen, og vi minner vergene om at informasjon og dokumentasjon til Statsforvalterens skal sendes via Altinn, av hensyn til sikker oversendelse og taushetsplikt. Dere må fortsette å minne om taushetsplikt og ved behov kan dere melde fra til oss om det er noen som til stadighet ikke følger deres pålegg. Da har vi mulighet til å følge opp ytterligere, med tilsyn.

Det er store utfordringer for vergene å kommunisere digitalt med mange aktører pga bruk av sikkerhetsnivå 4, som vergene ikke har tilgang til. BankID er personlig for den det er utstedt til og kan ikke brukes av vergene.

1. **Hvis det er avtale om forvaltning i NAV og det blir søkt verge - vil det bli avslag pga. at vedkommende har tiltak i form av forvaltning?**

Det kommer an på behovet, dersom de økonomiske behovene er dekket av forvaltningen er det ikke grunnlag for vergemål på det økonomiske området, men det kan være andre behov, på det personlige området som kan ivaretas av et vergemål.

1. **Hvordan kan vi vite når vergeforholdet opphører?**

Dersom vergemålet avsluttes, skal det fattes vedtak fra Statsforvalteren.

Informasjon om opprettelse og opphør av vergemål sendes daglig til Skatt som oppdateres Infotorg. Har du tilgang til Infotorg, kan du se om en person har verge eller ikke, hvem vergen er og omfanget av vergemålet.

1. **I etaten hvor jeg jobber er det uttrykt at man ønsker å få flyttet flest mulige såkalt "tvungne vedtak" over til såkalte "frivilligvedtak". Etter vurdert samtykkekompetanse, og vedtak på institusjon for en dement person, skal altså skal altså nå flest mulige over på "frivilligvedtak". Er dette virkelig lov å gjøre?**

Dersom det foreligger et vedtak om tvungen forvaltning er det Nav Forvaltning som må fatte endringsvedtak dersom det ønskes å inngå en frivillig avtale i stedet. En frivillig avtale er å foretrekke, ettersom det gir innbyggeren større mulighet til å styre sitt eget liv. Samtidig må vedkommende ha samtykkekompetanse for å inngå en frivillig avtale. Dersom vedkommende ikke har det, kan det heller ikke inngås avtale med vedkommende. Kommunen er her en profesjonell part som må vurdere dette.

flest mulige over på "frivilligvedtak". Er dette virkelig lov å gjøre?